Kegyelem nektek és békesség Istentől a mi Atyánktól és az Úr Jézus Krisztustól!

Kol 1, 15-20

*Ő a láthatatlan Isten képe, az elsőszülött minden teremtmény előtt. Mert benne teremtetett minden a mennyen és a földön, a láthatók és a láthatatlanok, akár trónusok, akár uralmak, akár fejedelemségek, akár hatalmasságok: minden általa és reá nézve teremtetett. Ő előbb volt mindennél, és minden őbenne áll fenn. Ő a feje a testnek, az egyháznak; ő a kezdet, az elsőszülött a halottak közül, hogy minden tekintetben ő legyen az első. Mert tetszett az egész Teljességnek, hogy benne lakjék, és hogy általa békéltessen meg önmagával mindent a földön és a mennyben úgy, hogy békességet szerzett a keresztfán kiontott vére által.*

Krisztust dicsőítő gyülekezet!

Krisztus és a kozmosz. Teremtés és teremtettség. Kezdet, megbékélés, keresztfán kiontott vér. Már – már elvont filozofikus fejtegetésnek tűnik mai alapigénk, pedig egy himnusz áll előttünk. A himnusz pedig pont nem egy szépen felépített filozofálás, vagy érvelés, mint műfaj, hanem meghatározása szerint dicsőítő, magasztaló ének.   
Pál apostol a Kolossé beliekhez írott levelében bizony nem egy helyen érvel és vitázik, de éppen ez a szakasz alapvetően nem erről szól. Ha elolvassuk a levél egészét, vagy legalább az első két fejezetet, már akkor is szépen megmutatkozik, hogy itt az apostolból szinte kiszakad, spontán, nagyjából mindennek elébe menve, ez a Krisztus dicséret. Tudja, hogy miről kell írnia a gyülekezetnek, hiszen van baj, van eltévedés Kolosséban, de úgy tűnik, hogy ahogyan végig gondolja a témákat, tematikusan elrendezi őket, majd bele kezdene levelébe egyszerűen előtör belőle ez a himnusz, mert ez a lényeg, az alap, ami a hite, amiről valójában tanúságot akar tenni.   
Milyen erős tanítás már ez is önmagában! Mi is hányszor kezdjük a problémákkal, a hosszú és cirkalmas bevezetőkkel és felvezetőkkel, hogy a mondandónk kedvesebbnek hasson, vagy hogy frappáns legyen a nyitásunk. Pedig nem így kellene! Az lenne az igazi elköteleződés, ha nem akarnunk kellene, nem magunkat regulázva kellene odafigyelni, hanem nekünk is, mint Pálnak, spontán és természetes módon Krisztussal, dicsőítéssel kezdődne minden. Nem alakoskodva, hanem az őszinte vágy kellene, hogy bennünk legyen, hogy kimondhassuk, hogy megoszthassuk az örömhírt. Ahogyan a gyerekek is fújják már kicsiként is, hogy „Á, bé, cé, dé, Rajtam kezdé, A nagy bölcsességet, A nagy eszességet, Á, bé, cé, dé, Rajtam kezdé.”, úgy nekünk Krisztussal kellene kezdenünk mindent. Mert nem az én szónoklatom, nem az én gondolatom, nem az én tettem, vagy hitem lesz az igazi bölcsesség, eszeség, a valódi igazság, hanem csakis a Krisztus szeretete. Ha pedig valakit megismertem, akiről vallom, hogy ő az életem alapja, akkor mindent tőle várok, tőle remélek és minden helyzetemben valóban rá tudom bízni magam, azaz vele kezdődik minden gondolatom, szavam és tettem. Krisztus az első, ahogyan azt Pál is hangsúlyozza, mert Ő mindenek előtt és mindenek felé született, érted.   
Kicsit talán összezavaró ez. Hiszen ez a „mindenek előtt és minden fölé” valami hatalmasságot, még a fizikailag megtapasztalható és elgondolható világnál is nagyobbat jelöl és aztán odateszem mellé, ahogyan az apostol is az igeszakaszunk végén, hogy érted. „*általa békéltessen meg önmagával mindent a földön és a mennyben úgy, hogy békességet szerzett a keresztfán kiontott vére által”* Az elképzelhetetlen hatalmasság, az egészen jelentéktelen, még a mi léptékünkkel is elhanyagolhatónak tűnő egyetlen aprócska ember mellett. Mintha a Mount Everestet és egy porszemet akarnék egymás mellé helyezni és azt mondanám, hogy hidd el, hogy a hegy a porszemért áldozza magát. Hogy a hegy szolgál a porszemnek. Már ez is érthetetlen a számunkra, pedig az egész kozmosz, az egész világegyetem felé rendelt Úr valóban te érted vállalt testet, kínt és halált, alázatos szolgálatot.  
Sokszor talán annyira természetesnek vesszük Krisztust, az Isten megváltó akaratát, hogy már el is felejtünk rácsodálkozni és megdöbbeni, hogy ki is ez az értünk szolgáló Úr!  
A Mindenható Isten, aki a Fiúban testet öltött. Minden felett áll és mindent ural. Számunkra sokszor már a természet erői elképesztőek és szinte felfoghatatlanok, vagy az idő, amire mi magunk is azt mondjuk, hogy nagy úr, - főleg, ha az elmúlásra gondolunk - de Krisztus mindezek felett áll. Ura mindezeknek. Ahogyan az oltár előtti igénkben is olvastuk. A tanítványok megijednek a vihartól és a hajót elborító hullámoktól és bizony melyikünk hibáztatná őket ezért?   
Pedig ott van velük Jézus. És mégis mi lesz az első számukra? Krisztus? Nem, hanem a félelmük a veszélytől, amit ők nem tudnak uralni, amivel szemben tehetetlenek. Aztán Jézus megmutatja a hatalmát, azt, hogy Ő az Úr – nagy betűvel! – de vajon ők erre himnuszt énekelnek, ráeszmélnek hitetlenségükre és leborulnak dicsőítve az Istent? Nem, ennél sokkal emberibbek. Kérdezgetni kezdik egymást: *„Ki ez, hogy a szelek is, a tenger is engedelmeskednek neki?”*  
Kétségek, kérdések, bizonytalanság, mert még mindig nem Jézus van az első helyen az életükben, a szívükben, hanem a félelmeik.   
A héten láttam a *„Ne nézz fel!”* című népszerű filmet, amely szintén részben erről szól, hogy mennyire mélyen – szinte vallásosan - és mennyi féle képen tudunk félni a számunkra uralhatatlantól. És ilyenkor mi a válaszunk? Hogy belátjuk az elesettségünket, a gyengeségünket, a Teremtőnk kegyelmére való rászorultságunkat? Nem! Hanem jön a görcsös bizonygatás és akarat, hogy azért is megpróbálok mindent én uralni és irányítani. Ha kell, akkor mások kárára cselekszek, ha kell akkor a természetet, a jövőt pusztítom. Ott van benne ez mindünkben, nem csak a vezetőkre, főnökökre lehet mutogatni, vagy a politikai és gazdasági elitre! Mi is növeljük a termelést, hogy minél nagyobb legyen a bevétel, hogy milyen áron az sokadrangú, amíg lehet feszíteni a húrt, addig feszítjük is. Ha kell, akkor felöntjük az egész világot vegyszerekkel, csak jövőre legyen 5 százalékkal több és biztosabb termés! Az, hogy 50-100-200 év múlva lesz-e még iható víz, azt majd csak megoldja valaki! Kisajtolom magamból is, a családomból is az utolsó erő cseppeket, csak hogy kicsit még több legyen, még csillogóbb legyen a máz az életünkön. Az, hogy közben örömünk legyen egymásban és békességünk legyen, vagy, hogy igazi szeretet közösség tudjunk lenni, az majd jöhet esetleg a nyugdíjas években, vagy az örök életben, akkor talán majd jut időnk egymásra.   
Ez azonban nem csak a mai ember vesszőzése, ez nem a modern világ átka, hiába is szeretjük időnként arra fogni. Épp ez jelenik meg a kolosséi gyülekezetben is, mikor azt mondják, hogy igen, tudjuk és valljuk, hogy kell Krisztus, vágyunk az örök életre, DE tiszteljük az elemeket, azaz a természet erőit, azok előtt is leborulunk és akár áldozunk nekik, hiszen kell kenyér, fedél a fejünk fölé, egészség, ezeket pedig a kézzel fogható erőkben kell inkább keresni. És Krisztus már nem az első volt, hanem egy a sok közül. Ez pedig nagyon nem ugyanaz. Nincs olyan ebben a kérdésben, hogy megosztott első hely. Nem gondolkodhatunk úgy, mint a kisgyermek, mikor megkérdezik tőle, hogy mi a kedvenc fagyija és felsorol ötöt, amit szeret. Vagy tudom, hogy mi az első, vagy akkor nincs első, nincs minden felett álló. Éppen ezért fogalmazza meg Pál is több oldalról, mindent átfogóan, hogy Ő, azaz Krisztus az első, a minden felett álló: „*Ő előbb volt mindennél, és minden őbenne áll fenn. Ő a feje a testnek, az egyháznak; ő a kezdet, az elsőszülött a halottak közül, hogy minden tekintetben ő legyen az első.”*.Ez pedig valójában nem bonyolult. Annyit tesz, hogy nincs kibúvó, sem a kis hétköznapi, sem a hatalmas, akár kozmosz szintű dolgokban. Nem lehet úgy élni, hogy ma van fontosabb dolgom, vagy biztosabb alapom, mint a Teremtő, Gondviselő és Megváltó Úr, de holnap majd Ő lesz az első. Nem lehet úgy kezelni a hitünket, a bizalmunkat, mint valami malacperselybe gyűjtögetést, hogy persze gondolok egy kicsit az örök életre, félre is rakok, de a nagyobb részt elherdálom ma, ide is, oda is költök egy kicsit a hitemből. Az nem Krisztusban való hit!   
Ha ilyen könnyedén hagyjuk, hogy a világ el tudjon csábítani, akkor bizony úgy leszünk, elég gyorsan, hogy nemhogy nem mindent szánunk Krisztusnak, hanem jó ha a néha napi imát és hálaadást, azt az 1%-ot épp felé nyújtjuk szinte alamizsnaként, a porszem a hegynek.  
Pál így foglalja össze: „*Mert tetszett az egész Teljességnek, hogy benne lakjék, és hogy általa békéltessen meg önmagával mindent a földön és a mennyben”* – amikor tehát Jézust semmibe vesszük a hitünkben, a mindennapi bizalmunkat tekintve, akkor fityiszt mutatunk a megváltásunknak és a Mindenható Istennek. A porszem, a kozmosz urának.   
Kezdetben csak az Isten volt. De Ő már akkor számontartott és szeretett téged. Krisztus az első, nem a dicsekvés miatt, hanem érted. Ez a hitünk alapja, számunkra tények. Így ma, csak az a kérdés, hogy mit szeretnél, milyen erő, milyen hatalom legyen ott neked ma, holnap és majd az utolsó napon? Tűz, víz, levegő, föld, pénz, diplomák, emberi kezesek, vagy politikai hatalmak? Vagy inkább a Megváltó Úrra bíznád az életed?   
Ha így van, akkor a te életednek is természetes része kellene, hogy legyen, hogy megszólaljon benne a dicséret, a hála, a Krisztus himnusza!   
„Á, bé, cé, dé, Rajtam kezdé.” Imádkozz te is testvérem! Uram, kérlek kezd rajtam és újítsd meg életemet, a hitemet, hogy mindig Te legyél nekem az első, hogy az én bölcsességem a Te szüntelen dicséreted legyen! Szóljon ez az ima mindenki életében, az egész gyülekezetben minél gyakrabban! Ámen